L'Ajuntament de Llíria duplica les ajudes d'emergència social en els últims cinc anys
14 de març de 2017

La despesa de l'Ajuntament de Llíria destinada al Programa de Prestacions Econòmiques Individualitzades (PEIs) ha experimentat un significatiu increment en els últims anys, segons es reflectix en la memòria del període 2012-2016 elaborada pel departament de Servicis Socials.

El programa inclou tant les ajudes d'emergència social per a cobrir necessitats bàsiques o pal·liar situacions urgents en què puguen trobar-se les persones afectades, així com les destinades al desenvolupament personal dels majors de 60 d'anys per afavorir l'autonomia a aquelles persones amb problemes de caràcter motor o sensorial.

Les ajudes socials del PEIs s'han duplicat pràcticament en l'últim quinquenni. Dels 85.408 euros concedits en prestacions l'any 2012 s'ha passat als 157.410 euros de l'últim exercici, en el que es van atendre a 348 famílies, 118 més que fa cinc anys.

L'augment més important es va produir entre els anys 2014 i 2015. El 2014, es van destinar 78.331 euros per a resoldre 204 casos. L'any següent, la partida gastada va apujar fins als 137.554 euros per a atendre a 320 famílies.

L'informe assenyala que la falta de personal suficient l'any 2014 va retardar la tramitació de les prestacions, circumstància que s'ha esmenat en estos dos últims anys amb el reforç de personal temporal per a donar resposta a les demandes d'ajudes.

L'alcalde de Llíria, Manolo Civera, ha reivindicat la necessitat “comptar amb un major finançament per a donar una resposta més àgil a estos servicis essencials i que ens permeta disposar d'unes estructures de personal estables sense haver d'estar pendents d'una subvenció”.

A més, el primer edil ha recordat que, “davant de les escasses possibilitats  que tenim l'administracions d'augmentar les nostres plantilles, hem de recórrer a la col•laboració d'altres entitats per a reforçar el nostre personal, que ara és de forma provisional però aspirem que siga permanent”.

En esta línia, l'Ajuntament de Llíria contractarà enguany, per a l'àrea de Benestar Social, a tres treballadors socials i un educador juvenil per mitjà d'una subvenció de la Generalitat. Igualment, des del passat mes de desembre, i a través d’un altre programa autonòmic, el municipi compta amb set orientadors laborals per ajudar a parats de llarga duració a accedir al mercat de treball.